POTREBNA DOKUMENTACIJA UZ PRIJAVU
 OZLJEDE NA RADU 


Prema Pravilniku o kriterijima i načinu ostvarivanja prava iz obveznoga zdravstvenog osiguranja ("Narodne novine", broj 37/26.) uz tiskanicu »Prijava ozljede na radu« obvezno se prilaže medicinska i druga dokumentacija kojom se može dokazati da je nastanak ozljede odnosno bolesti i mjesto nastanka ozljede odnosno bolesti uzročno-posljedično vezan uz obvezu i proces rada odnosno obavljanja djelatnosti, kao i druge okolnosti utvrđene Zakonom o obveznom zdravstvenom osiguranju, a u slučaju nastanka ozljede ili bolesti na putu na posao ili s posla dokaz da se radi o redovitom, uobičajenom i neprekinutom putu poduzetom u primjerenom vremenu prije ili nakon radnog vremena.

Dokumentacija potrebna za odlučivanje o priznavanju ozljede na radu:

1. preslika cjelokupne medicinske dokumentacije koja se odnosi na nastalu ozljedu

2. preslika osobnog zdravstvenog kartona

3. pisana izjava osiguranika o okolnostima nastanka ozljede

4. pisana izjava očevidaca, ako ih ima i ako su poznati, o okolnostima vezanim uz ozljedu

5. preslika zapisnika o inspekcijskom nadzoru nadležnog inspektorata rada, ako je nadzor obavljen

6. preslika zapisnika o ispitivanju prisutnosti alkohola, opojnih droga ili lijekova od strane nadležne policijske uprave, ovlaštene osobe poslodavca ili zdravstvene ustanove, ako je ispitivanje obavljeno

7. ako je ozljeda nastala kao posljedica prometne nesreće, preslika zapisnika o očevidu nadležne policijske uprave ili ispunjeno europsko izvješće o prometnoj nesreći potpisano od strane sudionika, preslika evidencije o radom vremenu na dan ozljede te preslika putnog naloga u slučaju da se ozljeda dogodila na službenom putu

8. preslika obdukcijskog nalaza kod ozljede sa smrtnom posljedicom

9. druga dokumentacija na zahtjev službene osobe koja provodi postupak priznavanja ozljede na radu, ako je ista, prema njezinoj ocjeni, potrebna za utvrđivanje svih činjenica i okolnosti relevantnih za rješavanje upravne stvari.

Ako je nastanak ozljede ili bolesti vezan uz proces rada na izdvojenom mjestu rada, u smislu propisa o radu i zaštiti na radu, uz prijavu ozljede na radu i dokumentaciju iz točaka 1.-9. prilaže se obvezno i ugovor o radu kojim se, u skladu s propisima o radu, dokazuje status radnika na izdvojenom mjestu rada, potvrda poslodavca s evidencijom o radnom vremenu te zapisnik o inspekcijskom nadzoru nadležnog tijela, ako je nadzor obavljen ili drugi dokazi kojima se mogu utvrditi uvjeti rada na izdvojenom mjestu rada koji su uređeni propisima o radu i zaštiti na radu (zapisnik o provedenom unutarnjem nadzoru, izvješće o provedbi mjera zaštite na radu na izdvojenom mjestu rada i sl.).
